Gen.lt. İsmail Metin Temel a comandat două ofensive în Siria. Prima, intitulată „Scutul Eufratului”, s-a desfășurat la granița turco-siriană. Gen.lt. Temel și Gen.lt. Zekai Aksakallı au condus forțele turce care au învins circa 5000-7000+ de jihadiști ai Statului Islamic din Jaish al-Osra și Wilayet Haleb, ucigând 2.647 și făcând 417 prizonieri. A doua ofensivă, intitulată „Ramura de măslin”, a fost declanșată pe fondul tensiunilor crescânde dintre guvernele turc și american motivate de sprijinul pe care Statele Unite îl acordă Forțelor Democratice Siriene, alcătuite în principal din luptători kurzi ai YPG, grupare pe care Turcia o consideră o ramură a PKK. În particular, Turcia a obiectat contra planurilor anunțate de Statele Unite de a antrena și echipa o forță de grăniceri constituită din 30.000 de membri ai FDS, despre care Turcia a afirmat că ar constitui o amenințare directă la adresa sa.